Jeronimas Garolis

Jeronimas Gãrolis (1900 m. lapkričio 17 d. Petrešiūnuose, Kriaunų vlsč. – 1972 m. gruodžio 22 d. Sidnėjuje, Australija) – Nepriklausomybės kovų, 1941 m. birželio sukilimo dalyvis, Lietuvos karo lakūnas (majoras, 1932 m.), civilinis aviatorius.

Parašė straipsnių aviacijos tema, buvo pirmasis rašęs apie autožirus. Keletą J. Garolio atsiminimų žurnale „Lietuvos sparnai“ (1938 m., Nr. 4–7) paskelbė Jonas Dovydaitis.

Lietuvos kariuomenės kūrėjų savanorių sąjungos narys, Lietuvos kariuomenės kūrėjų savanorių ir „Ramovės“ Sidnėjaus skyrių narys.

 Biografija 
J. Garolis pasakojo, kad aviacija susidomėjo vaikystėje, atostogaudamas Kryme prie Simferopolyje buvusios rusų aviacijos mokyklos angarų ir aerodromo.Šešiolika metų lėktuve. Pasakoja aviacijos mjr. Jeronimas Garolis, Lietuvos sparnai, 1938, Nr. 4, p. 120. Mokėsi Švenčionių gimnazijoje. Pirmojo pasaulinio karo metu – Voroneže, brandos atestatą gavo grįžęs į Lietuvą, Kauno suaugusiųjų gimnazijoje.

1919 m. rugsėjo 13 d. savanoriu įstojo į Lietuvos kariuomenę, paskirtas į Pirmąjį artilerijos pulką. Dalyvavo Nepriklausomybės karo kovose prieš Sovietų Rusijos karinius dalinius (Dauguvos fronte) ir bermontininkus.

1920 m. baigė Karo mokyklą, 1920 m. spalio 17 d. pačiam prašant paskirtas į Karo aviaciją. 1922 m. liepos 15 d. išskrido savarankiškai, 1923 m. balandžio 21 d. suteiktas karo lakūno vardas. Nuo 1924 m., baigęs aukštojo pilotažo kursą, tarnavo Trečiojoje (bombonešių) eskadrilėje.

1926 m. gruodžio 17 d. dalyvavo valstybės perversme.

1927 m. birželio 20 d.  paskirtas Trečiosios eskadrilės vado padėjėju ir jau galėjo instruktuoti naujai ruošiamus lakūnus. 1927 m. komandiruotas į Čekoslovakiją, 1929 m. – į Italiją. 1929 m. birželio 20 d. pirmasis iš Lietuvos lakūnų išsigelbėjo parašiutu „Salvator“ iš krentančio lėktuvo Ansaldo A.120. 1930 m. rugpjūčio 18-23 d. dalyvavo Lietuvos karo aviacijos lėktuvų skrydyje į Maskvą, pilotavo žvalgybinį lėktuvą Ansaldo A.120. 1931 m. pusę metų stažavosi Italijos kariniame oro laivyne, Alpių kalnuose atliko pratimus kartu su italų įgulomis.Lukminaitė, Solveiga, Lietuvos karo aviacijos  lakūną Jeronimą Garolį menančios muziejinės vertybės VDKM rinkiniuose, Vytauto Didžiojo muziejaus almanachas, Nr. 14., Kaunas, 2020 1932–34 m. – Lietuvos kariuomenės Šeštosios (žvalgybos) eskadrilės vadas.

1934 m., po dalyvavimo nepasisekusiame voldemarininkų rengtame valstybės perversme, iš kariuomenės atleistas.

1934–40 m. dirbo instruktoriumi Lietuvos aeroklube, tapo pirmuoju autožiro pilotu Lietuvoje, iš Jungtinės Karalystės į Lietuvą parskraidino malūnsparnį Cierva C.30A, vėliau demonstravo jį aviacijos šventėse bei skraidino keleivius, mokė kitus pilotus. 1935 m. rugsėjo mėn. su malūnsparniu dalyvavo Lietuvos aeroklubo surengtame „Oro traukinyje" - parodomąjame skrydyje per Baltijos šalių sostines.Oro traukinys, Plieno Sparnai Nr.1 1970 m. Čikaga // Plieno sparnai, iliustracijas parinko ir J. Krygerio pasakojimo el. variantą parengė N. Korbutas 2009.

miniatiūra|J. Garolis Lietuvos aeroklubo malūnsparnyje Cierva C.30A.
1939–42 m. dirbo Kauno civilinio aerodromo dispečeriuJeronimas Garolis, Visuotinė lietuvių enciklopedija (kituose šaltiniuose nurodoma – viršininkuJeronimas Grigalius Garolis, Plieno sparnai arba skraidymų tvarkytoju), dirbo aviakompanijos „Deutsche Luft Hansa“ atstovu Lietuvoje.Korbutas, Nerijus, Karo lakūnui, av. majorui Jeronimui Garoliui – 120, Plieno sparnai

Dalyvavo antisovietiniame 1941 m. birželio sukilime, ėjo Linksmandvario būrio vado ir štabo viršininko pavaduotojas plk. ltn. J. Jankausko grupėje.

1942–44 m. dirbo Prienų alaus daryklos „Sudavija“ direktoriumi. Nuo 1944 m. gegužės 1 d. ėjo Prienų burmistro pareigas. 1944 m. vasarą su šeima pasitraukė į Vokietiją, 1949 m. emigravo į Australiją. Pabėgėlių stovykloje Vokietijoje gavo Tarptautinės pabėgėlių organizacijos (IRO) oro transporto dispečerio kvalifikacijos pripažinimo pažymą.

Mirė 1972 m. gruodžio 22 d. Sidnėjuje. Palaidotas netoli Sidnėjaus esančių Rukvudo kapinių lietuviškoje sekcijoje.Rokvudo lietuvių kapinės ir V. K. Jonyno paminklas, Valstybinė kultūros paveldo komisija (angl. Rookwood, Cumberland Council, New South Wales, Australia).

 Apdovanojimai 
 Lietuvos kariuomenės kūrėjų savanorių medalis (1928 m.)
 Lietuvos nepriklausomybės medalis (1928 m.)
 LDK Gedimino 4 laipsnio ordinas (1929 m.).
 Garbės ženklas „Plieno Sparnai“ (1932 m. gruodžio 3 d.).

 Šaltiniai 
 (LT) Jeronimas Grigalius Garolis, Plieno sparnai
 (LT) Jeronimas Garolis, Visuotinė lietuvių enciklopedija
 (LT) Korbutas, Nerijus, Karo lakūnui, av. majorui Jeronimui Garoliui – 120, Plieno sparnai
 (LT) Lukminaitė, Solveiga, Lietuvos karo aviacijos  lakūną Jeronimą Garolį menančios muziejinės vertybės VDKM rinkiniuose, Vytauto Didžiojo muziejaus almanachas, Nr. 14., Kaunas, 2020
 (LT) Rokvudo lietuvių kapinės ir V. K. Jonyno paminklas, Valstybinė kultūros paveldo komisija
 (LT) Šešiolika metų lėktuve. Pasakoja aviacijos mjr. Jeronimas Garolis, Lietuvos sparnai, 1938, Nr. 4.

 Nuorodos 
 Lietuvos karo lėktuvai Maskvoje (1930), youtube.com

 Išnašos 

Kategorija:Lietuvos aviatoriai
Kategorija:Lietuvos majorai
Kategorija:Lietuvos krašto apsaugos savanoriai
Kategorija:Australijos lietuviai
Kategorija:Birželio sukilimo dalyviai